text: Четвъртата позиция е за “Employee of the Month”, който е третата премиера за седмицата, влязла директно в боксофиса. Нискобюджетната лента се хареса на зрителите и вече изплати вложенията си от 12 млн. долара. Режисьор и сценарист на комедията е младият актьор Greg Coolidge, за когото това е втори филм зад камерата. Главните роли в продукцията му се изпълняват от Jessica Simpson, Dane Cook и Dax Shepard. Интригата между тях започва, когато в магазина, в който работят, пристига нова сексапилна служителка. Тя става обект на внимание от целия персонал, но става ясно, че ще излезе само с този, който спечели месечната награда – “Служител на месеца” в магазина. Двамата най-големи конкуренти Винс и Зак започват да се надпреварват за признанието, използвайки всякакви честни и нечестни методи.
  “The Guardian” е новият филм на режисьора Andrew Davis, който стои зад успеха на екшън филми от ранга на “Under Siege” (1992) и “The Fugitive”(1994). Kevin Costner и Ashton Kutcher са основните персонажи в морската драма, в която се разказва за живота и трудностите на отряда на бреговата охрана. В следствие на трагичен инцидент легендарният Бен Рандал губи целия си екип, което го кара да изпадне в депресия. Измъчван от чувство за вина, той е назначен за обучаващ-треньор в елитната школа на бреговата охрана, където променя изцяло начина на обучение на младите спасители. Един от тях е шампионът по плуване Джейк, който влиза в открит конфликт с характерите им.
  Бруталната комедия “Jackass Number Two” вече се превърна в едно от най-печелившите заглавия на сезона в съотношението бюджет-печалба. Независимо че бавно пада в класацията, до шестото място, продуцентите на скандалните скечове, събрани в цял филм, успяха да постигнат комерсиалния успех и на предшественика му от 2002 г. Американската киноасоциация наложи цензура за зрители до 18 г. възраст, което предизвика допълнителен интерес към филма на режисьора Jeff Tremaine. И този път той и неговите приятели Johnny Knoxville, Bam Margera, Steve O и Chris Pontius са се забавлявали неимоверно, като успехът на шоуто им по MTV “Jackass” е превърнато в широкоекранен филм, носещ милиони на създателите си.
  Billy Bob Thornton, Jacinda Barrett, Michael Clarke Dunkan и Jon Heder са големите имена в комедията “School of Scoundrels” на режисьора и сценарист Todd Philips. В забавната му история група неудачници ходят на “уроци” за вдигане на самочувствието при странния професор Пи и неговия асистент. В необичайния клас са се събрали няколко мъже, като единия живее в мазето на майка си, а друг бива редовно пребиван от жена си. Сред тях се отличава Роджър, който иска да придобие увереност и със съветите на професора да спечели любовта на жената на мечтите му. Неочаквано всичко придобива трагичен развой, когато Пи също харесва тази жена и я иска за себе си. Животът на Роджър претърпява пълен професионален и личен крах, когато нещата тръгват в необичайна посока.
  Осмата позиция е за затворническата драма “Gridiron Gang”, в която персонажите на актьорите The Rock и рапърът Xzibit се опитват да основат футболен отбор от престъпници. Окуражавани от един от надзирателите, няколко излежаващи присъди в затвор за малолетни започват да тренират футбол с цел да научат околните на чувство на отговорност. Техен треньор става наблюдаващият офицер Шон Портър, който преди години е играл професионално този спорт в колежа. Нещата не потръгват лесно, защото младежите са се разделили на банди и не желаят да спортуват заедно. Това принуждава Шон да действа както намери за добре, за да постигне успех. Филмът е базиран на истинска история, случила се в Лос Анджелис преди няколко години.
  Кунг-фу екшънът “Fearless” е с участието на най-голямата звезда в този жанр в последните години Jet Li. Режисурата е дело на уважавания в киносредите китаец Ronny Yu, който от няколко години гради кариера в Холивуд. Сценарият на филма е писан по истинската история за живота на майстора по бойни изкуства Ху Йон Джа, който е признат за най-добрия боец в Китай в началото на 20 век. Той изживява истинска трагедия в личния си живот, след което търси уединение за няколко години. Неговото завръщане на ринга е изненадващо и всеки негов противник е принуден да признае превъзходството му. Ху Йон Джа основава най-голямата школа за бойни изкуства в Китай и когато всичко започва да му върви без проблем, се намесват интереси, които целят неговото физическо елиминиране.
  Последната, десета позиция, в боксофиса базиран единствено на приходи, е за драмата “The Illusionist”. Тя е дело на режисьора и сценарист Neil Burger, който е разполагал с таланта на звездите Edward Norton, Jessica Biel, Rufus Sewell и Paul Giamatti. Действието се развива в кралска Австрия, когато илюзионистът Айзенхайм иска да спечели любовта на красивата Софи, която обаче е на път да се омъжи за престолонаследника. Айзенхайм използва целия си талант и набор от “фокуси”, за да осуети този брак, без да предполага, че принц Леополд е изпратил детективи да го изобличат като мошеник. Събитията тръгват в неочаквана посока, която е в състояние да предизвика огромен обществен скандал.